Diari Oficial de la Generalitat Valenciana


Sumari del DOGV 8907, del 17-09-2020 (2020/7369)

RESOLUCIÓ de 8 de setembre de 2020, de la conselleria d'Economia Sostenible, Sectors Productius, Comerç i Treball, per la qual es modifica la Resolució de 4 d'octubre de 2019, per la qual es determinen els diumenges i els dies festius hàbils per a la pràctica comercial en 2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8907

Data del DOGV
:   17-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7369


Data del document
:   08-09-2020

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ de 8 de setembre de 2020, de la conselleria d'Economia Sostenible, Sectors Productius, Comerç i Treball, per la qual es modifica la Resolució de 4 d'octubre de 2019, per la qual es determinen els diumenges i els dies festius hàbils per a la pràctica comercial en 2020. [2020/7369]  
Fets  
  
Primer  
L'article 4 de la Llei 1/2004, de 21 de desembre, d'horaris comercials, estableix que cada comunitat autònoma ha de determinar els diumenges i dies festius en els quals els comerços podran romandre oberts al públic, que no es podran limitar per davall de deu.  
  
Per aquest motiu, el conseller d'Economia Sostenible, Sectors Productius, Comerç i Treball va dictar la Resolució de 4 d'octubre de 2019, per la qual es determinen els diumenges i els dies festius hàbils per a la pràctica comercial en 2020, que determina l'obertura dels següents dies:  
  
«Amb caràcter general, i per a tot l'àmbit territorial de la Comunitat Valenciana, durant el període entre l'1 de gener i el 31 de desembre de 2020, els establiments comercials ubicats a la Comunitat Valenciana podran obrir al públic els diumenges i festius següents:  
  
5 de gener de 2020 € Diumenge. Campanya Reis.  
12 de gener de 2020 € Diumenge. Rebaixes d'hivern.  
5 d'abril de 2020 € Diumenge de Rams. Major afluència turística.  
10 d'abril de 2020 € Divendres Sant. Major afluència turística.  
12 d'abril de 2020 € Diumenge de Pasqua. Major afluència turística.  
  
5 de juliol de 2020- Diumenge. Rebaixes d'estiu.  
15 d'agost de 2020 € Dissabte. Festa de l'Assumpció de la Mare de Déu. Coincidència de dos festius.  
12 d'octubre de 2020 € Dilluns. Festa nacional d'Espanya. Coincidència de dos festius.  
6 de desembre de 2020 € Diumenge. Campanya Nadal.  
13 de desembre de 2020 € Diumenge. Campanya Nadal.  
20 de desembre de 2020 € Diumenge. Campanya Nadal.»  
  
Segon  
Atesa l'evolució de la situació de l'epidèmia pel coronavirus Covid-19, i declarat per l'Organització Mundial de la Salut el brot del nou coronavirus Covid-19 com una Emergència de Salut Pública d'Importància Internacional (ESPII), es va dictar el Reial decret 463/2020, de 14 de març, modificat pel Reial decret 465/2020, de 17 de març, declarava l'estat d'alarma per a la gestió de la situació de crisi sanitària ocasionada per la Covid-19, i establia diverses mesures entre les quals es troba la de la limitació de la llibertat de circulació de les persones durant la vigència de l'estat d'alarma. També establia mesures de contenció en l'àmbit de l'activitat comercial, equipaments culturals, establiments i activitats recreatius, activitats d'hostaleria i restauració, i altres addicionals, per les quals se suspén l'obertura al públic dels locals i establiments minoristes, a excepció dels establiments comercials detallistes d'alimentació, begudes, productes i béns de primera necessitat, establiments farmacèutics, sanitaris, centres o clíniques veterinàries, òptiques i productes ortopèdics, productes higiènics, premsa i papereria, combustible per a l'automoció, estancs, equips tecnològics i de telecomunicacions, aliments per a animals de companyia, comerç per internet, telefònic o correspondència, tintoreries, bugaderies i l'exercici professional de l'activitat de perruqueria a domicili, i en qualsevol cas, se suspendrà l'activitat de qualsevol establiment que, segons el parer de l'autoritat competent, puga suposar un risc de contagi per les condicions en les quals s'estiga desenvolupant, quedant habilitat el Ministre de Sanitat per a modificar, ampliar o restringir les mesures, llocs, establiments i activitats enumerades en els apartats anteriors, per raons justificades de salut pública.  
En conseqüència la permanència en els establiments comercials l'obertura dels quals estava permesa havia de ser l'estrictament necessària perquè les persones consumidores puguen realitzar l'adquisició d'aliments i productes de primera necessitat, quedant suspesa la possibilitat de consum de productes als establiments mateix, s'evitaren aglomeracions i es controlara que les persones consumidores i empleades mantingueren la distància de seguretat d'almenys un metre a fi d'evitar possibles contagis.  
La pròrroga de l'estat d'alarma va suposar el seu manteniment més enllà de la Setmana Santa, i per tant, va impactar sobre el volum de desplaçaments que es realitzen tradicionalment durant aquelles dates pel conjunt del territori nacional, tant de persones nacionals com estrangeres.  
Per tot això, per Resolució de 30 de març de 2020, de la Conselleria d'Economia Sostenible, Sectors Productius, Comerç i Treball, es va resoldre modificar la Resolució de 4 d'octubre de 2019, esmentada, i en concret:  
a) Suspendre les habilitacions per a l'obertura comercial al públic dels dies 5 d'abril, Diumenge de Rams, i 12 d'abril de 2020, Diumenge de Pasqua, per raó de tractar-se de dies de major afluència turística a la Comunitat Valenciana, en aplicació del que disposa l'article 18.1 de la Llei 3/2011, de 23 de març, de comerç de la Comunitat Valenciana, ja que durant la duració d'estat d'alarma han desaparegut totes les circumstàncies i les causes que van motivar l'habilitació inicial.  
  
b) Habilitar el dilluns 13 d'abril, Dilluns de Pasqua, per a l'obertura comercial al públic.  
c) Mantindre el dia 10 d'abril, Divendres Sant, habilitat per a l'obertura comercial al públic.  
Igualment, aquesta resolució indica que, «finalitzat l'estat d'alarma, prèvia proposta de l'Observatori de Comerç Valencià, el conseller d'Economia Sostenible, Sectors Productius, Comerç i Treball, dictarà una nova resolució de modificació de la Resolució de 4 d'octubre de 2019, esmentada, per tal de complir amb les previsions de l'article 17.2 de la Llei 3/2011, de 23 de març, de comerç de la Comunitat Valenciana.»  
  
Tercer  
L'Observatori del Comerç Valencià es va reunir mitjançant videoconferència en data 6 de juliol de 2020, i va decidir proposar al conseller d'Economia Sostenible, Sectors Productius, Comerç i Treball, l'habilitació del dia 29 de novembre, diumenge, per la campanya de Nadal.  
  
  
Quart  
Mitjançant Resolució de 19 de desembre de 2019, del conseller d'Economia Sostenible, Sectors Productius, Comerç i Treball, es va aprovar el calendari de festes locals, retribuïdes i no recuperables en l'àmbit de la Comunitat Valenciana, per a l'any 2020, publicant-se en el Diari Oficial de la Generalitat Valenciana número 8703 de 23 de desembre de 2019.  
D'altra banda, amb data 19 de febrer de 2020 i a instàncies de diverses entitats locals, es va modificar la citada Resolució de 19 de desembre de 2019, del conseller d'Economia Sostenible, Sectors Productius, Comerç i Treball, publicant-se en el DOGV número 8750, de 27 de febrer de 2020.  
Posteriorment, com a conseqüència de la situació d'incertesa que provoca l'actual crisi sanitària derivada de la Covid-19, determinats ajuntaments han continuat comunicant canvis en la data de les seues festes locals acordats pels plens de les corporacions respectives. Per això, a instàncies de diverses corporacions locals es va modificar la indicada Resolució de 19 de desembre, mitjançant resolucions del conseller d'Economia Sostenible, Sectors Productius, Comerç i Treball, de data de 27 de maig, 12 de juny de 2020, i 12 d'agost de 2020, publicades, en el DOGV número 8823, de 29 de maig de 2020, en el DOGV número 8836 de 16 de juny de 2020, i en el DOGV núm. 8882 de 14 d'agost de 2020.  
  
Aquests canvis en els calendaris de festes locals ha conduït diversos ajuntaments a fer ús de les facultats que els atorga l'article 23 de la Llei 3/2011, de comerç de la Comunitat Valenciana, en la nova redacció donada per la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat.  
  
Als anteriors fets són aplicable els següents,  
  
Fonaments de dret  
  
Primer  
Per a la determinació del nombre mínim de diumenges i dies festius en els quals els comerços podran romandre oberts al públic, són aplicables els articles 17 i 18 de la Llei 3/2011, de 23 de març, de la Generalitat, de comerç de la Comunitat Valenciana, així com l'article 4 de la Llei 1/2004, de 21 de desembre, d'horaris comercials, l'aplicació del qual té caràcter bàsic.  
L'article 4 de la Llei 1/2004, de 21 de desembre, d'horaris comercials, estableix que el nombre mínim de diumenges i dies festius en els quals els comerços podran romandre oberts al públic serà de setze, tot i que les comunitats autònomes podran modificar aquest número, incrementant-ho o reduint-ho, sense que en cap cas es puga limitar per davall de deu. La determinació d'aquests diumenges o dies festius correspondrà a cada Comunitat Autònoma, d'acord amb diversos criteris, entre els quals es troba l'obertura en els diumenges i festius de major afluència turística.  
L'article 17 de la Llei 3/2011, de 23 de març, de la Generalitat, de comerç de la Comunitat Valenciana, estableix que amb caràcter general, els diumenges i festius es consideraran no laborables. No obstant, s'habilitaran per a cada any fins a un màxim d'onze diumenges o festius en els quals els establiments podran romandre oberts al públic per a desenvolupar la seua activitat comercial.  
L'article 18 de la mateixa llei estableix que el calendari de diumenges i altres dies festius que s'habiliten es determina mitjançant una resolució de la conselleria competent en matèria de comerç. Per eixe motiu, el conseller d'Economia Sostenible, Sectors Productius, Comerç i Treball va dictar la Resolució de 4 d'octubre de 2019, per la qual es determinen els diumenges i els dies festius hàbils per a la pràctica comercial en 2020, i, amb posterioritat, la Resolució de 30 de març de 2020.  
L'apartat 4 del mateix article disposa que per a la determinació de les dates habilitades caldrà ajustar-se a un ordre de criteris que inclou, en la lletra d l'obertura els diumenges o festius de la campanya de Nadal, que comprendrà des del diumenge posterior al quart dijous de novembre al 24 de desembre, i de Reis, que comprendrà del 26 de desembre al 5 de gener. En 2020, el diumenge posterior al quart dijous de novembre és el dia 29 de novembre.  
  
Segon  
Els antecedents i fonaments exposats constitueixen raons suficients per a procedir a l'habilitació per a la pràctica comercial del diumenge 29 de novembre de 2020.  
  
Tercer  
L'article 6 del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la Covid-19 establia que cada Administració conservava les competències que li atorga la legislació vigent en la gestió ordinària dels seus serveis per a adoptar les mesures que estime necessàries en el marc de les ordres directes de l'autoritat competent a l'efecte de l'estat d'alarma.  
El considerant 40 de la Directiva 2006/123/CE del Parlament Europeu i del Consell, de 12 de desembre de 2006, relativa als serveis en el mercat interior assenyala que el concepte de «raons imperioses d'interés general» al qual es fa referència en determinades prescripcions de la present Directiva ha sigut desenvolupat pel Tribunal de Justícia en la seua jurisprudència relativa als articles 43 i 49 del Tractat i pot continuar evolucionant. La noció reconeguda en la jurisprudència del Tribunal de Justícia abasta almenys els àmbits següents: ordre públic, seguretat pública i salut pública, en el sentit dels articles 46 i 55 del Tractat, manteniment de l'ordre en la societat, objectius de política social, protecció dels destinataris dels serveis, protecció del consumidor, protecció dels treballadors, inclosa la seua protecció social.  
  
A l'efecte del que estableix l'article 15.3 de la Directiva 2006/123/CE, relativa als serveis en el mercat interior, sobre l'avaluació de requisits no discriminatoris, necessaris i proporcionals, la declaració per part de l'Organització Mundial de la Salut del brot del nou coronavirus Covid-19 com una emergència de salut pública d'importància internacional (ESPII), té la consideració de raó imperiosa d'interès general.  
  
Els fets exposats en els antecedents d'aquesta resolució constitueixen criteris no discriminatoris, ja que la propagació internacional del brot del nou coronavirus Covid-19 suposa un risc per a la salut pública dels països.  
Les mesures adoptades per les diferents autoritats del Govern de la nació, així com les del Consell de la Generalitat són proporcionals i no es poden substituir per altres mesures menys restrictives que permeten obtindre el resultat d'evitar la propagació de la pandèmia.  
Tot i que el Reial decret 463/2020 ha finalitzat la seua vigència, no passa el mateix amb la declaració d'Emergència de Salut Pública d'Importància Internacional per part de l'OMS, que continua vigent.  
Per tant, aquesta situació d'emergència justifica l'incompliment per part de diversos municipis del termini del 31 de gener de 2020 per a la comunicació a la conselleria competent en matèria de comerç de la resolució d'habilitació de festius locals, substitució de dies o acumulació, en desenvolupament de les facultats previstes en l'article 23.1, apartats a), b) i d), de la Llei 3/2011.  
  
Quart  
És competent per a dictar aquesta resolució la Conselleria d'Economia Sostenible, Sectors Productius, Comerç i Treball, d'acord amb el que preveu l'article 18, apartat 1, de l'esmentada Llei 3/2011, de 23 de març.  
A la vista dels anteriors fonaments de dret, resolc:  
  
Primer  
Modificar la Resolució de 4 d'octubre de 2019, del conseller d'Economia Sostenible, Sectors Productius, Comerç i Treball, per la qual es determinen els diumenges i els dies festius hàbils per a la pràctica comercial en 2020, i en concret, habilitar el diumenge 29 de novembre, per a l'obertura comercial al públic (campanya de Nadal).  
  
Segon  
Els ajuntaments podran exercir les facultats que els atorga l'article 23 de la Llei 3/2011, de comerç de la Comunitat Valenciana, en la nova redacció donada per la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat.  
L'exercici de les competències municipals previstes en les lletres a, b i d de l'article 23.1 esmentat (d'habilitació de festius locals, substitució per dos dies festius en el seu àmbit local de fins a dos diumenges o festius dels habilitats per resolució de la conselleria competent en matèria de comerç, o d'acumulació de diumenges o festius per ser consecutius i un d'aquests siga un festiu local no habilitat), no poden tindre com a resultat modificar l'habilitació d'algun dels dies autoritzats per acumulació de diumenges o festius consecutius, previstos en aquesta resolució de la Conselleria d'Economia Sostenible, Sectors Productius, Comerç i Treball, per la qual es determinen els diumenges i dies festius hàbils per a la pràctica comercial en 2020. Els ajuntaments tampoc podran habilitar un diumenge o festiu d'àmbit nacional o autonòmic quan siga dels exclosos per a la seua habilitació a efectes de l'obertura comercial per la Llei 3/2011, de 23 de març, de la Generalitat, de Comerç de la Comunitat Valenciana.  
  
La decisió que s'adopte serà de compliment obligatori per a tots els establiments que no puguen acollir-se al règim de llibertat horària.  
  
La resolució d'habilitació de festius locals, substitució de dies o acumulació, en desenvolupament de les facultats previstes en l'article 23.1, apartats a, b i d, que s'exerciran directament pels ajuntaments corresponents, ha d'acordar-se per l'òrgan municipal col·legiat competent, d'acord amb el que preveu la legislació sobre règim local i a la distribució de competències de l'ajuntament interessat, amb audiència prèvia del Consell Local de Comerç, o, a falta d'això, de l'òrgan semblant, així com de les entitats empresarials, sindicals i de persones consumidores més representatives del sector d'àmbit autonòmic, i haurà de ser comunicada a la conselleria competent en matèria de comerç al més aviat possible, preferiblement un mes abans de la data en qüestió, de conformitat amb la disposició transitòria tercera de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat.  
  
  
Tercer  
Aquesta habilitació comercial s'entén sense perjuí de règims especials o excepcionals d'horaris comercials, legalment establits.  
  
  
Quart  
Aquesta resolució produirà efectes des del dia que es publique en el Diari Oficial de la Generalitat Valenciana i, de conformitat amb els articles 112, 113 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la llei reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar potestativament un recurs de reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'ha d'interposar davant del conseller d'Economia Sostenible, Sectors Productius, Comerç i Treball, en el termini d'un mes comptat des de l'endemà de la notificació a la persona interessada o de la publicació.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana, en el termini de dos mesos comptat des de l'endemà de la notificació a la persona interessada, o de la publicació, o bé a partir de l'endemà de la notificació de la resolució expressa del recurs de reposició o del dia en què aquest s'haja d'entendre presumptament desestimat.  
  
València, 8 de setembre de 2020.- El conseller d'Economia Sostenible, Sectors Productius, Comerç i Treball, Rafael Climent González.